2003/824/EY: EY—Meksiko-yhteisneuvoston päätös N:o 4/2002, tehty 6 päivänä marraskuuta 2003, EY—Meksiko-erityiskomiteoiden työjärjestyksestä



Virallinen lehti nro L 311 , 27/11/2003 s. 0024 - 0027



EY-Meksiko-yhteisneuvoston päätös N:o 4/2002, tehty 6 päivänä marraskuuta 2003, EY-Meksiko-erityiskomiteoiden työjärjestyksestä (2003/824/EY) YHTEISNEUVOSTO, joka ottaa huomioon Brysselissä 8 päivänä joulukuuta 1997 allekirjoitetun Euroopan yhteisön ja sen jäsenvaltioiden sekä Meksikon yhdysvaltojen taloudellista kumppanuutta, poliittista yhteensovittamista sekä yhteistyötä koskevan sopimuksen, jäljempänä "sopimus", ja erityisesti sen 49 artiklan, sekä katsoo seuraavaa: (1) Maaliskuun 23 päivänä 2000 tehdyllä EY-Meksiko-yhteisneuvoston päätöksellä N:o 2/2000 on perustettu tulliyhteistyön ja alkuperäsääntöjen erityiskomitea, standardien ja teknisten määräysten erityiskomitea, terveys- ja kasvinsuojelutoimien erityiskomitea, terästuotteiden erityiskomitea, julkisten hankintojen erityiskomitea sekä teollis- ja tekijänoikeuksien erityiskomitea, Lisäksi on helmikuun 27 päivänä 2001 tehdyllä EY-Meksiko-yhteisneuvoston päätöksellä N:o 2/2001 perustettu rahoituspalvelujen erityiskomitea. (2) Sopimuksen 49 artiklan mukaisesti yhteisneuvoston olisi määritettävä työjärjestyksessään mainittujen erityiskomiteoiden toimintatavat, ON PÄÄTTÄNYT SEURAAVAA: 1 artikla EY-Meksiko-erityiskomiteoiden työjärjestys vahvistetaan tämän päätöksen liitteessä, joka on lisäys EY-Meksiko-yhteisneuvoston päätöksen N:o 1/2001(1) liitteenä olevaan EY-Meksiko-yhteisneuvoston työjärjestykseen. 2 artikla Tämä päätös tulee voimaan 6 päivänä marraskuuta 2003. Tehty Brysselissä 6 päivänä marraskuuta 2003. Yhteisneuvoston puolesta Puheenjohtaja L. E. Derbez (1) EYVL L 70, 12.3.2001, s. 1. LIITE "Lisäys EY-MEKSIKO-ERITYISKOMITEOIDEN TYÖJÄRJESTYS 1 artikla Puheenjohtaja EY-Meksiko-erityiskomiteoiden, jäljempänä "erityiskomiteat", kokousten puheenjohtajana on vuorotellen Euroopan yhteisöjen komission edustaja ja Meksikon hallituksen edustaja, jotka ovat tavallisesti korkean tason virkamiehiä. 2 artikla Kokoukset Erityiskomiteat kokoontuvat niiden perustamista koskevan 23 päivänä maaliskuuta 2000 tehdyn EY-Meksiko-yhteisneuvoston päätöksen N:o 2/2000 ja taloudellista kumppanuutta, poliittista yhteensovittamista ja yhteistyötä koskevan sopimuksen 6 ja 9 artiklan, 12 artiklan 2 kohdan b alakohdan ja 50 artiklan täytäntöönpanosta 27 päivänä helmikuuta 2001 tehdyn päätöksen 2/2001 asianomaisten artiklojen mukaisesti. 3 artikla Valtuuskunnat Kummankin osapuolen valtuuskunnan aiottu kokoonpano ja sen johtaja ilmoitetaan ennen kutakin kokousta erityiskomitean puheenjohtajalle. 4 artikla Sihteeristö 1. Euroopan yhteisöjen komission virkamies ja Meksikon hallituksen virkamies toimivat yhdessä erityiskomiteoiden sihteereinä. 2. Erityiskomitean puheenjohtajalle osoitettu ja hänen lähettämänsä, tässä työjärjestyksessä tarkoitettu kirjeenvaihto toimitetaan erityiskomitean sihteereille, EY-Meksiko-sekakomitean sihteereille ja puheenjohtajalle sekä tarvittaessa EY-Meksiko-sekakomitean jäsenille. 5 artikla Asiakirjat Kun asioiden käsittely erityiskomiteassa perustuu niitä tukeviin asiakirjoihin, sihteerit numeroivat kyseiset asiakirjat ja jakavat ne erityiskomitean asiakirjoina. 6 artikla Julkisuus Ellei toisin päätetä, erityiskomiteoiden kokoukset eivät ole julkisia. 7 artikla Kokousten asialista 1. Erityiskomiteoiden sihteerit laativat kutakin kokousta varten alustavan asialistan ja tausta-asiakirjat viimeistään 30 päivää ennen kokousta. Asialista lähetetään EY-Meksiko-sekakomitean puheenjohtajalle, sihteereille ja jäsenille viimeistään 15 päivää ennen kokousta. Erityiskomitea hyväksyy asialistan kunkin kokouksen alussa. Muita kuin alustavalla asialistalla olevia asioita voidaan ottaa asialistalle osapuolten suostumuksella. 2. Osapuolten suostumuksella voidaan 1 kohdassa asetettuja määräaikoja lyhentää erityistapauksissa esille tulevien vaatimusten huomioon ottamiseksi. 8 artikla Pöytäkirja Kustakin kokouksesta laaditaan seuraavan menettelyn mukaisesti pöytäkirja, joka perustuu puheenjohtajan yhteenvetoon erityiskomitean tekemistä päätelmistä: a) osapuolet laativat ensimmäisen luonnoksen pöytäkirjaksi heti komitean kokouksen jälkeen ja sopivat siitä; b) osapuolilla on tämän jälkeen 20 työpäivää aikaa kierrättää pöytäkirjaa sisäisesti ja verrata sisäisesti hyväksyttyjä toisintoja keskenään; c) erityiskomitean hyväksyttyä pöytäkirjan puheenjohtaja ja sihteerit allekirjoittavat sen 10 työpäivän kuluessa b alakohdassa tarkoitetun sisäisen hyväksymismenettelyn päättymisestä; d) pöytäkirjasta toimitetaan jäljennös EY-Meksiko-sekakomitean puheenjohtajalle ja sihteereille. 9 artikla Suositukset 1. Jos erityiskomitealla on valtuudet antaa suosituksia päätöksen N:o 2/2000 tai N:o 2/2001 mukaisesti, nämä asiakirjat otsikoidaan sanalla "suositus", jota seuraa järjestysnumero, suosituksen antopäivä ja kuvaus sen aiheesta. 2. Kun erityiskomitea antaa suosituksen, sovelletaan EY-Meksiko-yhteisneuvoston työjärjestyksen vahvistamista koskevan päätöksen N:o 1/2001 10, 11 ja 12 artiklaa soveltuvin osin. 3. Erityiskomitean suositukset toimitetaan EY-Meksiko-sekakomitean sihteereille. 10 artikla Kustannukset 1. Meksikon yhdysvallat ja Euroopan yhteisö vastaavat kumpikin erityiskomiteoiden kokouksiin osallistumisestaan aiheutuvista kustannuksista sekä henkilöstö-, matka- ja oleskelukulujen että posti- ja televiestintäkulujen osalta. 2. Kokoukset järjestävä osapuoli vastaa kokousten järjestely- ja tulkkaus- sekä asiakirjojen käännös- ja kopiointikustannuksista. 11 artikla Vuosikertomus Erityiskomiteat antavat vuosittain kertomuksen EY-Meksiko-sekakomitealle. 12 artikla Muut erityiskomiteat Tätä työjärjestystä sovelletaan kaikkiin muihin erityiskomiteoihin tai -elimiin, joita perustetaan sopimuksen 49 artiklan mukaisesti avustamaan EY-Meksiko-yhteisneuvostoa sen tehtävien hoidossa."